Un cadavru învelit într-o pătură și legat cu bandă adezivă a fost găsit într-o grămadă de moloz în timp ce aceasta era descărcată de un bărbat în Ilfov. Poliția a demarat o anchetă, iar un procuror a fost chemat la fața locului, se arată într-un comunicat transmis MEDIAFAX.

ACTUALIZARE. Poliția anunță că a acționat „cu celeritate” și l-a prins pe autorul crimei din Ilfov. Detalii - aici.

În cursul zilei de sâmbătă, în jurul orei 16:20, Inspectoratul de Poliție al Județului Ilfov a fost sesizat, prin apel 112, de către un bărbat, cu privire la faptul că, în timp ce descărca moloz din autovehiculul cu care s-a deplasat în localitatea Dărăști (Măgurele), pe un teren viran, a constatat că descărcase și o pătură legată cu bandă adezivă scotch și care prezenta forma unei siluete de om.

„Imediat, polițiștii de la Măgurele s-au deplasat la fața locului, iar din primele verificări au constatat că în locul indicat de apelant, se afla cadavrul unei persoane”, se arată în comunicatul citat de MEDIAFAX.

Conducerea Inspectoratului de Poliție al Județului Ilfov a constituit o echipă operativă de lucru, formată din ofiteri din cadrul Serviciului de Investigații Criminale, polițiști criminaliști, grupa operativă împreună cu șeful Poliției orașului Măgurele, polițiști de la Serviciul pentru Acțiuni Speciale, precum și alte forțe operative și a dispus deplasarea, de îndată, la fața locului, pentru efectuarea de verificări și investigații.

De asemenea, a fost anunțat procurorul de caz de la Parchetul de pe lângă Tribunalul Ilfov, precum și medicul legist din cadrul Serviciului de Medicină Legală Ilfov, în vederea deplasării la fața locului.

Editor web: Luana Păvălucă